|  |  |
| --- | --- |
|  |  |
| MINISTRI MÄÄRUS |

|  |  |
| --- | --- |
| 21.08.2025 | nr 38 |

 |
| **Nõuded ujulatele, basseinidele ja veekeskustele** |  |

Määrus kehtestatakse rahvatervishoiu seaduse § 20 lõike 2 alusel.

**§ 1.****Määruse reguleerimis- ja kohaldamisala**

(1) Määrusega kehtestatakse nõuded ujulatele, basseinidele ja veekeskustele ning nende ruumidele, ohutusele, basseiniveele ja teenuse osutamisele.

(2) Nõuded on täitmiseks rahvatervishoiu seaduse § 20 lõikes 1 nimetatud isikule ja asutusele (edaspidi *teenuseosutaja*), kes osutab ujumis- ja suplemisteenuseid tasu eest või tasuta.

(3) Nõudeid ei kohaldata selliste külmaveebasseinide looduslikule veele, kus veevahetus toimub läbivooluna, ega supelrandade rajatistele ja atraktsioonidele, kus kasutatakse pinnavett ning veevahetus toimub läbivooluna.

**§ 2.****Nõuded teenusele, ruumidele ja ohutusele**

(1) Tagatud peab olema teenuste ja ruumide ohutus uppumiste, vigastuste ja sisekliimast põhjustatud tervisehäirete ennetamiseks, vee mikrobioloogilise saastumise vähendamiseks ja päästetööde tegemiseks ning see peab hõlmama:

1) nõuetekohast sisekliimat, sealhulgas ventilatsiooni ja valgustust;

2) libisemis- ja vigastusohu vähendamist;

3) teenusekasutajatele basseinivee ja ruumide, sealhulgas saunad, temperatuuride ning basseini sügavuse kohta teabe andmist;

4) basseinis puhkamise võimalust basseinist väljumata;

5) atraktsioonide ja nende kasutamise ohutust, vettehüpete lubamise korral piisavat basseini sügavust;

6) teenusekasutajate arvu piiramist;

7) pesemis-, riietus- ja tualettruumi kasutamise võimalust;

8) basseini sissevoolu ja väljavoolu süsteemide ohutust.

(2) Lisaks lõikes 1 sätestatule peab uppumiste ja vigastuste ennetamiseks ning toimunud sündmustele reageerimiseks olema tagatud:

1) teenusekasutajale abi osutamine;

2) vetelpääste võimekus vastavalt basseini eripärale;

3) esmaabi kättesaadavus.

**§ 3.****Nõuded basseiniveele**

(1) Teenuseosutaja tagab nõuetele vastava veekvaliteedi ja teenusekasutajatele sellekohase teabe.

(2) Basseiniveeks võetav vesi peab vastama veeseaduses joogiveele kehtestatud nõuetele.

(3) Basseinivesi peab vastama järgmistele mikrobioloogilistele näitajatele:

1) *coli*-laadsed bakterid kuni 20 PMÜ / 100 ml;

2) enterokokid kuni 10 PMÜ / 100 ml;

3) *pseudomonas aeruginosa* ei ole lubatud üheski 100-milliliitrises uuritud proovis;

4) stafülokokid kuni 10 PMÜ / 100 ml;

5) kolooniate arv 37 °C juures kuni 100 PMÜ/ml.

(4) Basseinivesi ei tohi sisaldada parasiite, patogeenseid mikroorganisme ega mis tahes aineid sellises koguses, mis kujutab potentsiaalset ohtu inimese tervisele.

(5) Basseinivesi peab vastama järgmistele füüsikalis-keemilistele näitajatele:

1) värvus mitte üle 15 mg/l Pt;

2) hägusus mitte üle 2 NHÜ. 1 NHÜ vastab 0,58 mg kaoliini (SiO2) tekitatud hägususele ühes kuupdetsimeetris vees;

3) pH-arv 6,7–8,0;

4) ammooniumiooni (NH4+) sisaldus kuni 0,5 mg/l;

5) nitraatiooni (NO3–) sisaldus võib olla 20 mg/l võrra suurem kui veevõrgust võetaval veel;

6) oksüdeeritavus võib olla 3 mg/lO2 võrra suurem kui veevõrgust võetaval veel;

7) vees lahustunud klooriühendeid (ümberarvestatuna kloorile), mis on võimelised oksüdeerima lämmastikuühendeid (edaspidi *vaba kloor*), võib olla 0,5–1,5 mg/l;

8) vees lahustunud klooriühendeid (ümberarvestatuna kloorile), mis on reageerinud lämmastiku või orgaaniliste ühenditega (edaspidi *seotud kloor*), võib olla veetemperatuuril kuni +31 °C kuni 0,4 mg/l ja veetemperatuuril üle +31 °C kuni 0,5 mg/l;

9) klooriühendeid stabiliseeriva aine isotsüanuurhappe kasutamise korral on selle sisaldus kuni 50 mg/l.

(6) Veetemperatuur peab olema koolibasseinis +28 °C kuni +32 °C ja väikelaste basseinis +32 °C kuni +36 °C.

(7) Basseinivee desinfitseerimiseks muude meetodite kui kloreerimine kasutamise korral lõike 5 punktides 7–9 sätestatud näitajaid ei määrata, kui muud meetodid tagavad vee desinfitseerimise ja ei teki inimese tervisele ohtu põhjustada võivaid jääkprodukte.

**§ 4. Nõuded basseinivee kontrollimisele**

(1) Basseinivee kvaliteedi nõuetele vastavuse kindlakstegemiseks tuleb § 3 lõigetes 3 ja 5 nimetatud näitajaid laboratoorselt kontrollida vähemalt üks kord kuus. Analüüsitulemused esitatakse Terviseametile esimesel võimalusel.

(2) Vee saastatuse või saastatuse kahtluse korral ja pärast saaste likvideerimist tuleb teha kordusproov rakendatud meetmete tõhususe ja veekvaliteedi nõuetele vastavuse kontrollimiseks. Paragrahvi 3 lõikes 3 nimetatud näitajate piirsisalduse ületamise kahtluse korral tehakse basseinivee kvaliteedi kontroll esimesel võimalusel.

(3) Basseinivee temperatuuri, pH-taset ning vaba ja seotud kloori näitajaid määratakse iga päev vähemalt üks kord enne basseini avamist, tööpäeva keskel ja tööpäeva lõpus.

(4) Lõikes 3 nimetatud näitajate kontrollimise tulemused dokumenteerib teenuseosutaja taasesitamist võimaldaval viisil.

(5) Kui basseinivesi ei vasta nõuetele, selgitab teenuseosutaja kohe välja veekvaliteedi nõuetele mittevastavuse põhjused ja rakendab vajalikke meetmeid. Teenuseosutaja teavitab nõuetele mittevastavusest Terviseametit ja vajaduse korral suleb basseini.

**§ 5.****Rakendussätted**

(1) Määrus jõustub 1. septembril 2025. a.

(2) Määruse § 2 lõike 2 punkt 2 jõustub 1. jaanuaril 2026. a.

(allkirjastatud digitaalselt)

Karmen Joller

sotsiaalminister

(allkirjastatud digitaalselt)

Maarjo Mändmaa

kantsler